**A családok ügyintézésének egyszerűsítésével kapcsolatos diákigazolványokat érintő rendelkezésekről szóló tájékoztatás**

Tisztelt Szülő/Gondviselő!

Ezúton tájékoztatom a családok ügyintézésének egyszerűsítésével kapcsolatos, 2023. szeptember 1. napjától hatályos törvény és kormányrendeleti csomag intézkedéseinek a diákigazolvány használatával kapcsolatos rendelkezéseiről.

A családok ügyintézésének egyszerűsítésével összefüggő egyes törvények módosításáról szóló 2023. évi XXVIII. törvény egyik lényeges változása, hogy a hatósági és egyéb ügyekben a tanköteles korú tanulóktól a tanulói jogviszony igazolása nem kérhető, a 16. életévüket betöltött tanulók esetében a tanulói jogviszony érvényes diákigazolvánnyal vagy az azt helyettesítő OKTIG rendszerből kiállított QR kódos igazolással igazolható (az iskolalátogatási igazolás, tanulói jogviszonyigazolás ezekben az ügyekben kivezetésre kerül).

Szeretnénk tájékoztatni a tanulókat, szülőket arról, hogy a továbbiakban nem csak az utazási és kereskedelmi kedvezményeket igénybe vevő tanulók részére kell diákigazolványt igényelni, hanem minden olyan tanulónak, aki a mellékelt dokumentumban sorolt szolgáltatásokat igénybe kívánja venni.

A fenti jogszabályi rendelkezések alapján speciálisan kezelendők a 16. életévüket éppen betöltött tanulók. Az OKTIG kormányrendelet szerint azon tanévet követő október 31. napjáig matrica nélkül érvényes ezen tanulók diákigazolványa, amelyik tanévben a 16. életévüket betöltik.

Az iskolát váltó tanulók, amennyiben a korábbi intézményben nem kaptak érvényesítő matricát, vagy az új intézményben kiállított és érvényesítő matricával ellátott diákigazolvánnyal, vagy az új intézményben elindított diákigazolvány-igénylést követően kapott diákigazolvány elkészültéig kiadott igazolással igényelhetik a szolgáltatásokat.

Problémát jelenthet továbbá, hogy a szolgáltatások közül néhány, pl. az iskolakezdési támogatás, valamint a gyermeknevelési támogatás augusztus 1. és szeptember 30. között igényelhető a munkáltatónál. Augusztus 1. és szeptember 1. között ezek még a korábbi módon, iskolalátogatási vagy tanulói jogviszonyigazolás bemutatásával igényelhetők, szeptember 1. után azonban csak az érvényes diákigazolvány másolatának vagy a QR kódos igazolás másolatának benyújtásával.